Document ID: 32009R0552

KOMMISSIONENS FORORDNING (EF) Nr. 552/2009
af 22. juni 2009
om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH)
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (1), særlig artikel 131, og
ud fra følgende betragtninger:
(1)
Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (2) indeholder i bilag I bestemmelser om begrænsninger med hensyn til visse farlige stoffer og præparater. Forordning (EF) nr. 1907/2006 ophæver og erstatter direktiv 76/769/EØF med virkning fra den 1. juni 2009. Bilag XVII til nævnte forordning erstatter bilag I til direktiv 76/769/EØF.
(2)
I henhold til artikel 67 i forordning (EF) nr. 1907/2006 må stoffer, blandinger eller artikler ikke fremstilles, markedsføres eller anvendes, medmindre de opfylder betingelserne i eventuelle begrænsninger fastlagt for dem i bilag XVII.
(3)
Europa-Parlamentets og Rådets direktiv 2006/122/EF af 12. december 2006 om 30. ændring af Rådets direktiv 76/769/EØF (perfluoroktansulfonater) (3) og Kommissionens direktiv 2006/139/EF af 20. december 2006 om tilpasning til den tekniske udvikling af bilag I til Rådets direktiv 76/769/EØF for så vidt angår begrænsning af markedsføring og anvendelse af arsenforbindelser (4), hvorved bilag I til direktiv 76/769/EØF blev ændret, blev vedtaget kort tid før vedtagelsen af forordning (EF) nr. 1907/2006 i december 2006, men de relevante begrænsninger er endnu ikke blevet optaget i bilag XVII til nævnte forordning. Bilag XVII bør derfor ændres for at omfatte de begrænsninger, der svarer til direktiv 2006/122/EF og 2006/139/EF, da de pågældende begrænsninger ellers vil blive ophævet den 1. juni 2009.
(4)
I henhold til artikel 137, stk. 3, i forordning (EF) nr. 1907/2006 skal alle ændringer til de begrænsninger, der vedtages under direktiv 76/769/EØF fra 1. juni 2007, inkorporeres i bilag XVII til nævnte forordning med virkning fra den 1. juni 2009.
(5)
Europa-Parlamentets og Rådets direktiv 2007/51/EF (5) om ændring af Rådets direktiv 76/769/EØF for så vidt angår restriktioner for markedsføringen af visse måleinstrumenter med indhold af kviksølv blev vedtaget den 25. september 2007. Europa-Parlamentets og Rådets beslutning nr. 1348/2008/EF (6) om ændring af Rådets direktiv 76/769/EØF om begrænsning af markedsføring og anvendelse af 2-(2-methoxyethoxy)ethanol, 2-(2-butoxyethoxy)ethanol, methylendiphenyldiisocyanat, cyclohexan og ammoniumnitrat blev vedtaget den 16. december 2008. De pågældende begrænsninger er endnu ikke optaget i bilag XVII til nævnte forordning. Bilag XVII bør ændres for at inkorporere de begrænsninger med hensyn til bestemte måleanordninger indeholdende kviksølv, der er vedtaget i henhold til direktiv 2007/51/EF, og de begrænsninger med hensyn til 2-(2-methoxyethoxy)ethanol, 2-(2-butoxyethoxy)ethanol, methylen-diphenyldiisocyanat, cyclohexan og ammoniumnitrat, der er vedtaget i henhold til beslutning nr. 1348/2008/EF.
(6)
Der bør tages hensyn til de relevante bestemmelser i Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (7).
(7)
Da bestemmelserne i afsnit VIII i forordning (EF) nr. 1907/2006 og navnlig i bilag XVII finder direkte anvendelse fra 1. juni 2009, bør begrænsningerne formuleres klart, så operatørerne og håndhævelsesmyndighederne kan anvende dem korrekt. Derfor bør formuleringen af begrænsningerne revideres. Terminologien for de enkelte punkter bør harmoniseres og bringes i bedre overensstemmelse med definitionerne i forordning (EF) nr. 1907/2006.
(8)
Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) (8) indeholder krav om, at apparater, der indeholder PCB og PCT, skal dekontamineres og bortskaffes så hurtigt som muligt, og det fastlægger betingelserne for dekontaminering af apparater, der indeholder disse stoffer. Derfor bør det punkt i bilag XVII til forordning (EF) nr. 1907/2006, der vedrører PCT, ikke omfatte bestemmelser vedrørende apparater indeholdende PCT, da disse er fuldt ud reguleret under direktiv 96/59/EF.
(9)
De nuværende begrænsninger vedrørende stofferne 2-naphthylamin, benzidin, 4-nitrobiphenyl og 4-aminobiphenyl er tvetydige, da det ikke er klart, om forbuddet kun gælder levering til privat brug eller også levering til erhvervsmæssige brugere. Disse begrænsninger bør præciseres. Da Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (9) forbyder produktion, fremstilling og brug af disse stoffer under arbejdet, bør begrænsningerne for disse stoffer i bilag XVII til forordning (EF) nr. 1907/2006 være i overensstemmelse med direktiv 98/24/EF.
(10)
Stofferne tetrachlormethan og 1,1,1-trichlorethan er underlagt strenge begrænsninger i henhold til Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget (10). I henhold til forordning (EF) nr. 2037/2000 er tetrachlormethan underlagt et forbud med forbehold, mens 1,1,1-trichlorethan er underlagt et totalt forbud. Begrænsningerne for tetrachlormethan og 1,1,1-trichlorethan i bilag XVII til forordning (EF) nr. 1907/2006 er derfor overflødige og bør slettes.
(11)
Da kviksølv i batterier er reguleret ved Europa-Parlamentets og Rådets direktiv 2006/66/EF af 6. september 2006 om batterier og akkumulatorer og udtjente batterier og akkumulatorer (11), er de nuværende bestemmelser om kviksølvbatterier i bilag XVII til forordning (EF) nr. 1907/2006 overflødige og bør derfor slettes.
(12)
I henhold til artikel 2, stk. 2, i forordning (EF) nr. 1907/2006 betragtes affald ikke som et stof, en blanding eller en artikel som defineret i artikel 3 i forordning (EF) nr. 1907/2006. Da affald ikke er omfattet af begrænsningerne i nævnte forordning, er bestemmelserne i bilag XVII til denne om udelukkelse af affald overflødige og bør slettes.
(13)
Visse begrænsninger i bilag XVII til forordning (EF) nr. 1907/2006 bør ændres for at tage hensyn til definitionerne af »anvendelse« og »markedsføring« i artikel 3 i nævnte forordning.
(14)
Punktet om asbestfibre i bilag I til direktiv 76/769/EØF omfattede en undtagelse for diafragmer indeholdende chrysotil. Det bør specificeres, at denne undtagelse vil blive taget op til fornyet vurdering efter modtagelse af de rapporter, som de medlemsstater, der gør brug af denne undtagelse, skal indsende. Set i lyset af definitionen af »markedsføring« i forordning (EF) nr. 1907/2006 bør medlemsstaterne desuden kunne tillade markedsføringen af visse artikler indeholdende sådanne fibre, hvis artiklerne allerede var monteret eller i brug før den 1. januar 2005, under særlige betingelser, der sikrer et højt beskyttelsesniveau for menneskers sundhed.
(15)
Det skal gøres klart, at for stoffer, som er inkorporeret i bilag XVII til forordning (EF) nr. 1907/2006 som følge af begrænsninger vedtaget inden for rammerne af direktiv 76/769/EØF (punkt 1 til 58), gælder begrænsningerne ikke for lagring, opbevaring, behandling, påfyldning i beholdere eller overførsel fra en beholder til en anden af stofferne med henblik på eksport, medmindre fremstillingen af stofferne er forbudt.
(16)
I modsætning til i direktiv 76/769/EØF defineres begrebet »artikel« i forordning (EF) nr. 1907/2006. For at dække de samme ting, som den oprindelige begrænsning for cadmium dækkede, bør betegnelsen »blanding« tilføjes i nogle af bestemmelserne.
(17)
Det bør gøres klart, at de begrænsninger, der er indarbejdet i bilag XVII til forordning (EF) nr. 1907/2006 vedrørende markedsføring af visse måleinstrumenter, der indeholder kviksølv, ikke gælder for instrumenter, der allerede var i brug på tidspunktet for begrænsningens ikrafttrædelse.
(18)
I punkterne i bilag XVII til forordning (EF) nr. 1907/2006 vedrørende stofferne pentabromderivat af diphenylether og octabromderivat af diphenylether bør det bestemmes, at begrænsningerne ikke gælder for artikler allerede i anvendelse på den dato, fra hvilken begrænsningen skulle finde anvendelse, idet disse stoffer var indbygget i artikler, der har en lang livscyklus og sælges på brugtmarkedet, som f.eks. flyvemaskiner og køretøjer. Da anvendelsen af stofferne i elektrisk og elektronisk udstyr desuden er reguleret ved Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr (12), bør dette udstyr ikke være underlagt de pågældende begrænsninger.
(19)
Det bør med hensyn til begrænsningerne for nonylphenol og nonylphenolethoxylat gøres klart, at disse ikke berører gyldigheden af eksisterende nationale godkendelser af pesticider og biocider indeholdende nonylphenolethoxylat som hjælpestof, således som det er fastlagt i artikel 1, stk. 2, i Europa-Parlamentets og Rådets direktiv 2003/53/EF af 18. juni 2003 om 26. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (nonylphenol, nonylphenolethoxylat og cement) (13).
(20)
Det bør gøres klart, at de begrænsninger, der er indarbejdet i bilag XVII til forordning (EF) nr. 1907/2006 med hensyn til perfluoroktansulfonater, ikke gælder for produkter, der allerede var i anvendelse i Fællesskabet ved begrænsningens ikrafttrædelse.
(21)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
UDSTEDT FØLGENDE FORORDNING:
Artikel 1
Bilag XVII til forordning (EF) nr. 1907/2006 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. juni 2009.

Labels: 12
3
1
20